روسیانین خاریجی ایشلر باخانی سرگئی لاوروو اؤلکه‌سینین اوکراینایا قارشی «"اؤزل حربی عملیاتی"نین بیر سونراکی مرحله‌سینین باشلادیغینی بیلدیردی.
هیندیستانین «ایندیا تودی» کانالینا مصاحیبه وئره‌ن لاوروو، روسیا ایله اوکراینا آراسیندا ۲۴ فوریه‌دن داوام ائد‌ن ساواش ایله باغلی آچیقلامالار وئردی.
روسیا اوردوسونون اوکرایناداکی حربی آلت یاپی تاسیسلرینه سالدیریلار تشکیل ائتدیگینی دئیه‌ن لاوروو نوکلئر سلاحین ایستیفاده‌سینه قارشی اولدوقلارینی بیلدیردی. باخان لاوروو،
"روسیا اوکراینادا نوکلئر سلاحدان ایستیفاده ایمکانلارینی گؤزدن گئچیرمیر. ساده‌جه اولاراق، عادی سلاحلاردان ایستیفاده‌ سؤز قونوسو" دئدی.
قوندارما دونتسک و لوهانسک خالق جمهوریتلرینی قورتارماغا چالیشدیقلارینی ادعا ائد‌ن روسیالی باخان،
"اوکراینادا اؤزل حربی عملیات داوام ائد‌جک. عملیاتین سونراکی مرحله‌سی ایندی باشلاییر. ایندی اؤنملی آن گرچکلشه‌جک" ایفاده‌لرینی ایشلتدی.
باتی اؤلکه‌لرینین روسیانین اوکرایناداکی حرکتلرینین سببلرینی نظره آلمادیقلارینی ایفاده ائد‌ن لاوروو:
"باتیلی قونومداشلاریمیزا اؤنمه صاحب هئچ بیر استراتژیک ساحه‌ده گوونه‌بیلمریک. بیز قطعی شکیل‌ده بو قناعته گلمیشیک" دئدی.
